Kanka witz ne iyeknawatilis Pawlo?
2 Tipan panuket majtakti-nawi shiwit wan senpa niajki tik Yerushalem iwan Bar-Naba. Nikwikak Titus nuwan nusan. 2 Niajki ipanpa se taneshtilis. Wan nikinhilwij ken ne yeknawatilis ne niknajnawatia ijtik ne tejtechan, ka ikwaj iwan ne wejwey inpatiw. Te niknekituya ma te kipia ipatiw pal tatka muchi tay nikujkutia wan nikujkutiatuk. 3 Melka uni, te kilwijket ma muyawalteki nian Titus, ne nemituya nuwan, ká Greciajtakat. 4 Ipanpa ne tesankakniwan ká kinkalaktijket ichtaka, ne kalakket pal ichtakatachiat ne tutamakishtilis ne tikpiat ipanpa ne Mawaltijtuk Yeshu, pal kiane ma techilpikan. 5 Inte timuajkawket nian se chiupi melka kinekituyat techtuktiat, pal ne tejkia ipal ne yeknawatilis naka anmutech.
6 Ne muitat ka wejwey inpatiw (maka shitajtanikan ká yejemet, ika ne Teut inte kishkejketza ká se takat), naja tel, ne wejwey inte nechnawatijket tatka; 7 inte ijkiuni! Kitaket ka yaja nutekiw ma nikinmaka ne yeknawatilis ne tzuntepulmet, ijkiunisan ken Pedro ne yajyawaltektuk, 8 ika ne ká tekiti katka ijtik Pedro ken titanijtuk ipal ne yajyawaltektuk, yaja nusan tekiti ijtik naja ipal ne tejtechan; 9 wan kwak Yakob wan Kepas wan Yojan, ká muitat ka ne tajtaketzal wey, kimatket ne nupatiw ne nikwijtuk, yejemet techmakaket naja wan Bar-Naba ne inmayekkan ipal tasentepewalis, pal tejemet ma tiajsikan itech ne tejtechan, yejemet itech ne yajyawaltektuk; 10 sema ma tikelnamikikan ne te kipiat tatka, wan ijkia nimutatemulijtuk pal nikchiwa uni.
11 Saman kwak ajsik Kepas tik Antiokea, ninankilij ika nemituya se pal nikajwa ipanpa. 12 Ika achtu ka walajket sejse itech Yakob, yaja iwan ne tejtechantakamet sentakwa katka; wan kwak walajket, mukawa katka ka ikwaj wan walkupewi katka ika majmawi ipanpa ne yajyawaltektuk, 13 wan iwan nusan tashijshikuat katka ne uksejse Yudayujmet, hasta Bar-Naba nusan muajkaw muwika iwan ne intashijshikulis. 14 Wan kwak nikitak ka te taksat yek tik ne ujti ipal ne tejkia ipal ne yeknawatilis, nikilwij ne Kepas iishpan muchi:
 - Su taja, ká ne Yudayuj, timuwika ken ne techantakamet wan te ken ne Yudayujmet, ken weli tikinhilwia ne tejtechan ma muwikakan ken Yudayujmet?
15 Tejemet, ká ti Yudayujmet wan te titateyekchiwanimet ipal ne tejtechan, 16 tikmatit ka sé te muchiwa yek ipanpa tay ina ne tajtuli ma tikchiwakan sute iwan itayulmatilis Yeshu Mawaltijtuk, wan tejemet nusan tikyulmattiwit ne Mawaltijtuk Yeshu pal kiane timuchiwat yejyek ipanpa itayulmatilis ne Mawaltijtuk wan te ipanpa tay ina ne tajtuli ma tikchiwakan, ika ipanpa tay ne ina ne tajtuli ma tikchiwakan te aka yawi muchiwa yek. 17 Su kwak timutatemuiliat timuchiwat yejyek ipanpa ne Mawaltijtuk, muchiwa ka tejemet nusan titateyekchijtiwit, anka ne Mawaltijtuk tekiti ipal ne tateyekchiwalis? Tesu kiane! 18 Ika su tay ne niktajkaltuk senpa niketza, nina ka najasan nikchijtuk tay teyek, 19 ika naja, ipanpa ne tajtuli, nimiktuk ipal ne tajtuli pal ma niaw niyultuk iwan Teut; iwan ne Mawaltijtuk nimusencruzpilujtuk. 20 Intea naja niyultuk: ne Mawaltijtuk ne yultuk ijtik naja. Tay ne niyultuk ashan ijtik nunakayu, niyultuk tik tayulmatilis ipal ne ikunew ne Teut ká nechtasujtak wan mutemakak ka numaku. 21 Inte nina ka inte nikneki ne itetasujtalis ne Teut, ika su ne tamelakchiwalis yaja ipanpa ne tajtuli, kineki ina ka ne Mawaltijtuk inte kipishki taika mikiskia.
